Om Stedstjenester og personvern

Ved hjelp av Stedstjenester kan programmer og nettsteder hente inn og bruke informasjon basert på hvor maskinen din befinner seg. Den omtrentlige posisjonen din fastsettes ved hjelp av informasjon fra lokale Wi-Fi-nettverk og samles inn av Stedstjenester på en måte som ikke identifiserer deg personlig.

Når du bruker Spotlight eller Safari-forslag i Safari, blir posisjonen til Macen idet du sender et søk til Spotlight eller Safari, sendt til Apple for å gjøre Spotlight-forslag og Safari-forslag mer relevante og for å forbedre andre Apple-produkter og -tjenester. Hvis du slår av Stedstjenester for Spotlight-forslag og Safari-forslag, vil ikke den nøyaktige posisjonen din bli sendt til Apple. Men for å kunne gi relevante søkeforslag vil Apple kanskje matche IP-adressen til internettforbindelsen din mot geografiske områder for å anslå hvor du er.

Programmer som du har tillatt å bruke Stedstjenester, vises i Personvern-panelet i Sikkerhet og personvern-valgpanelet. Avkrysningsruter viser hvorvidt Stedstjenester er aktivert eller deaktivert for et program. Hvis det er ett eller flere programmer du ikke vil tillate å bruke Stedstjenester, kan du deaktivere det ved å fjerne markeringen i avkrysningsruten ved siden av programmet. Hvis du deaktiverer Stedstjenester for et program, blir du bedt om å aktivere det igjen neste gang det samme programmet forsøker å bruke stedsinformasjonen din.

Du kan også deaktivere Stedstjenester fullstendig ved å fjerne markeringen for Aktiver stedstjenester i Personvern-panelet i Sikkerhet og personvern-valgpanelet. Selv om du deaktiverer Stedstjenester, kan programmer og nettsteder fra tredjeparter likevel bruke andre måter å fastsette plasseringen din på. Av sikkerhetsgrunner kan stedsinformasjon fra maskinen din brukes ved nødanrop for å finne plasseringen din selv der Stedstjenester er deaktivert.

Hvis du lar programmer eller nettsteder fra tredjeparter bruke din gjeldende plassering, er du underlagt deres vilkår og retningslinjer for personvern, og ikke Apples retningslinjer for personvern. Du bør lese gjennom deres vilkår og retningslinjer for personvern for å forstå hvordan de behandler og bruker stedsinformasjonen din.

Ved å ta i bruk disse funksjonene godtar du at Apple, samt våre underleverandører og samarbeidspartnere, kan samle inn, overføre, vedlikeholde, behandle og bruke informasjonen som beskrevet ovenfor. 

All informasjon Apple samler inn, blir behandlet i samsvar med Apples retningslinjer for personvern, som du kan lese på www.apple.com/no/privacy.